text: Ville suge benzin op med støvsuger
  09 september 2013 kl. 04.52
  En 26-årig mand fra Tornumgårdsvej i Lintrup ved Vejen fik lette forbrændinger, da han ved 19-tiden forsøgte at tømme benzintanken på sin motorcykel med en støvsuger.
  - Det kan vi absolut ikke anbefale, siger vagtchefen hos Syd- og Sønderjyllands Politi til TV SYD.
  Den unge mand ville gøre sin motorcykel vinterklar og ville tømme benzintanken.
  Men benzindampene blev antændt og motorcyklen udbrændte.
  Den 26-årig tilkaldte selv brandvæsenet. Han blev lidt sveden, som vagtchefen udtrykker det.
  